Avainsanat

Tiivistelmä



Avainsanat

1 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Komission jäsenvaltiolle osoittama päätös, jossa valtiontuki todetaan yhteismarkkinoille soveltuvaksi - Perustamissopimuksen 93 artiklan 2 kohdassa tarkoitettujen osapuolten, joita asia koskee, nostama kanne - Tutkittavaksi ottamisen edellytykset

(EY:n perustamissopimuksen 93 artiklan 2 ja 3 kohta sekä 173 artiklan 4 kohta)

2 Kumoamiskanne - Määräajan alkamisajankohta - Tiivistelmänä julkaistu toimi, jota ei ole annettu kantajalle tiedoksi - Täsmällinen tieto toimen sisällöstä ja perusteluista - Velvollisuus pyytää toimen teksti kokonaisuudessaan kohtuullisessa ajassa siitä, kun toimen olemassaolosta saadaan tieto

(EY:n perustamissopimuksen 173 artiklan 5 kohta)

3 Kumoamiskanne - Kanne sellaisesta pätöksestä, jolla pelkästään vahvistetaan aikaisempi päätös - Tutkimatta jättäminen - Vahvistavan päätöksen käsite - Uusia tukia koskeva komission päätös, jossa vastataan kantelun tekijän esittämiin väitteisiin jo hyväksytyistä tuista

(EY:n perustamissopimuksen 173 artikla)

Tiivistelmä

1 Perustamissopimuksen 173 artiklan neljännen kohdan mukaan luonnollinen henkilö tai oikeushenkilö voi nostaa kanteen sille osoitetusta päätöksestä tai päätöksestä, joka siitä huolimatta, että se on annettu asetuksena tai toiselle henkilölle osoitettuna päätöksenä, koskee sitä suoraan ja erikseen.

Kun komissio toteaa perustamissopimuksen 93 artiklan 2 kohdassa tarkoitettua menettelyä aloittamatta saman artiklan 3 kohdan perusteella, että valtiontuki soveltuu yhteismarkkinoille, sellaisten henkilöiden, yritysten tai yhdistysten, joiden etuihin tuen myöntäminen saattaa vaikuttaa, erityisesti kilpailevien yritysten ja ammattialajärjestöjen, joihin perustamissopimuksen 93 artiklan 2 kohdan mukaisen menettelyn yhteydessä sovellettaisiin osapuolina, joita asia koskee, menettelyllisiä takeita, on voitava nostaa kanne tällaisesta toteamuksesta tehdyn päätöksen kumoamiseksi, jos ne pyrkivät turvaamaan näitä menettelyllisiä takeitaan ja jos yleisesti sovellettavan tukijärjestelmän ollessa kyseessä tuen myöntäminen vaikuttaa niiden kilpailuasemaan markkinoilla.

2 Kumoamiskanne on perustamissopimuksen 173 artiklan viidennen kohdan nojalla pantava vireille tapauksesta riippuen kahden kuukauden kuluessa säädöksen julkaisemisesta tai siitä, kun se on annettu kantajalle tiedoksi, taikka muussa tapauksessa siitä, kun kantaja on saanut siitä tiedon.

Vaikka päätös, jolla jäsenvaltion ilmoittama tuki todetaan soveltuvaksi yhteismarkkinoille, annetaan tiedoksi vain sen vastaanottajalle eli jäsenvaltiolle ja vaikka siitä julkaistaan Euroopan yhteisöjen virallisessa lehdessä vain tiivistelmä, kolmannet osapuolet eivät voi nostaa siitä kumoamiskannetta milloin tahansa. Sen, joka on saanut tiedon itseään koskevasta säädöksestä tai toimesta, on nimittäin pyydettävä koko tekstiä kohtuullisessa ajassa. Jos tästä seikasta ei muuta johdu, kumoamiskanteen nostamista koskeva määräaika alkaa kulua vasta siitä, kun kolmannella osapuolella, jota asia koskee, on tiedossaan toimen tarkka sisältö ja perustelut siten, että se pystyy käyttämään kanneoikeuttaan.

3 Päätöksestä, jolla pelkästään vahvistetaan aikaisempi päätös, ei voida nostaa kumoamiskannetta, sillä tällaisen toimen perusteella asianomaisille ei synny mahdollisuutta saada vahvistetun toimen laillisuutta uudelleen käsiteltäväksi.

Kun kyseessä on valtiontukia koskeva päätös, se, että komissio uusia tukia tutkiessaan vastaa kantelijan jo aikaisemmin hyväksytyistä erillisistä tuista esittämään väitteeseen tai vaatimukseen, ei sellaisenaan osoita komission tutkineen uudelleen näitä jo hyväksyttyjä tukia. Päinvastaisen johtopäätöksen tekeminen merkitsisi sen hyväksymistä, että yritys voi pelkästään aikaisemmin hyväksytyistä tukitoimista valittamalla pidentää hyväksymispäätöstä koskevan kumoamiskanteen nostamiselle varattua määräaikaa tai saada sen palautetuksi, vaikka perustamissopimuksen 173 artiklassa tarkoitetut määräajat ovat ehdottomia prosessinedellytyksiä.